
Link a filmben: siker?

A pályázatra benyújtandó alkotásom egy pár perces mozgókép, azon belül pedig műfaját tekintve dokumentumfilm.
Célom, a valóság pozitív oldalából kiragadni egy emberi történetet, aminek alapja a siker. A filmem kiindulópontja az ötlet, ami dolgozatokon, kutatásokon és pályázatokon keresztül megvalósul és programban manifesztálódik. Szeretném, ha ez a film inspirálná a nézőket, mert ennek a sikernek a megfilmesítésével közvetíteném a hozzám hasonló fiatalok felé, hogy ne engedjenek az álmaikból, és valósítsák meg gondolataikat.
Azért érzem magaménak ezt a témát, mert a film kivitelezésére saját megoldást találtam ki. Mindennapi dolog filmet látni az interneten, de az én vágyam az internetet belehelyezni a film világába. Ennek megvalósítása a filmben szereplő személyek és tárgyak mögé rejtett linkek. Ily módon interaktív élményt adok a nézőnek a film passzív befogadása mellé. A nézőből felhasználó válik, hiszen a filmélmény kiegészül az interakcióval.
A film időtartama csupán egy bizonyos mennyiségű információ bemutatására alkalmas. Az én technológiám erre nyújt megoldást, az információátadás új módját mutatja meg, aminek nem korlátja az idő.
Az ötlet érdekessége abban rejlik, hogy a nézőtől nem vonom meg az általam készített film nézésének élvezetét, sőt a felhasználó a film befogadásával megszerzett ismereten felül esélyt kap arra, hogy saját döntése által a témával kapcsolatos tudását ott és akkor bővítse.



